Kuigi pestitsiidi DDT kasutamine keelustati enamikes riikides juba möödunud sajandi 70ndatel aastatel ning selle ohtliku ühendi kogus Arktika looduses on pidevalt langenud, näitavad värsked uuringud, et Antarktikas elavate Adélie pingviinide organismis on DDT tase jätkuvalt kõrge.  Uurimistööd juhtinud Virginia mereuuringute instituudi teaduri Heidi Geiszi sõnul pole DDT tase pingviinide organismis küll nii kõrge, et peaks muret tekitama, ent selle  olemasolu näitab siiski, et ka teised ohtlikud ühendid võivad mööda toitumisahelat sarnasel moel edasi liikuda.  Uurijate hinnangul on jätkuvate DDT jälgede peamiseks põhjuseks sulavad liustikud, kuhu antud pestitsiidi on ladestunud varasemate aastakümnete jooksul.  Sulavatest liustikest korjab DDT üles fütoplankton ning see liigub toitumisahelas ülespoole, ladestudes suuremates kogustes muuhulgas ka Adélie pingviinides.  Geisz selgitas, et  õhus, lumes ja merejääs DDTd ei olnud, ent liustike sulavees oli seda märkimisväärses koguses.  Teadlased mõõtsid DDT taset Antarktika erinevatest piirkondadest surnult leitud 12 pingiini rasvakoes ning 27 koorumata munas ja avastasid, et tuvastatud DDT ja selle laguprodukti DDE tase on laias laastus sama kõrge, kui tuvastati 1960ndatel ja 1970ndatel aastatel läbi viidud samalaadsetest uuringutes.  Kuna osad pingviinidest  olid surnud trauma, mitte nälja tõttu, ning ka munad olid jäänud koorumata erinevatel põhjustel, usuvad teadlased, et tuvastatud DDT tasemed kajastavad pingviinide populatsiooni üldist keskmist näitajat.  Adélie pingviinid valiti uurimisobjetiks seetõttu, et nad ei migreeru ja annavad seega hea pildi Antarktikas leiduvatest DDT kogustest.  DDT oli esimene tänapäevane pestitsiid, mis võeti kasutusele Teise Maailmasõja paiku ning keelustati rahvusvaheliselt, kui selgus, et selle kasutamisel võivad  olla rängad mõjud nii keskkonnale kui ka inimeste tervisele.  Tänapäeval kasutatakse DDTd mõnedes Lõuna-Ameerika riikides ja Aafrikas, ent seda satub keskkonda vaid mikroskoopiline osa sellest kogusest, mis paisati loodusesse enne selle rahvusvahelist keelustamist.    Vaata ka: